2026 ԹՈՒԱԿԱՆԻ 100 ԱՄԵՆԷՆ ԱԶԴԵՑԻԿ ՄԱՐԴԻԿԸ

15 ապրիլ 2026-ին TIME վեց խմբաւորումով,–դիմանկարներ, արուեստագէտներ, ռահվիրաներ, տիտաններ, ղեկավարներ եւ նորա-րարներ,– կը ներկայացնէր 2026 թուականի աշխարհի 100 ամենէն ազդե-ցիկ մարդիկը։
Հոս ամփոփելով կ՚առանձնացնեմ ղեկավարները.

Լեւոն ԺԴ. քահանայապետ (Pope Leo XIV)
Ֆրանսիս քահանայապետի ընտրութիւնը դարձակէտ մը հանդիսա-ցաւ Կաթողիկէ (Catholic) եկեղեցիի պատմութեան մէջ։ Միջին դարերէն ի վեր ան առաջին պապն էր, որ Եւրոպայէն չէր գար եւ յիսուսեան միա-բանութեան անդամ էր։ Լեւոն ԺԴ. պապ առաջին հիւսիսային ամերիկացի եւ 500 տարուան մէջ օգոստինոսեան միաբանութեան պատկանող առա-ջին պապն է։ Ան կը յատկանշուի իր արիութեամբ եւ բոլորին հանդէպ ջերմ վերաբերումով։ Ան լաւ գիտէ, թէ Քրիստոսի եկեղեցին բարենորոգութեան կարիքը ունի՝ որպէսզի իր բարոյական ու հոգեւոր ուժականութիւնը վե-րագտնէ։ Կաթողիկէ եկեղեցին տեսակաւոր սեռային շահագործումներու եւ տնտեսական խախտումներու ենթակայ է բաւական ժամանակէ ի վեր. առաւել՝ բազմաթիւ քրիստոնեաներ հեռացած են եկեղեցիէն։ Այսօր եկե-ղեցին իր դէմ գտնուող մարտահրաւէրները յաղթահարելու հրաւիրուած է՝ իր աստուածատուր կոչումին վերադարձով։ Ֆրանսիս պապ յաճախ ընդգծեց, թէ եկեղեցին շէնք մը կամ խորհրդանշան մը չէ, այլ՝ Յիսուսի ուսուցումներուն հանրագումարը։ Նոյն ուղիին կը հետեւի Լեւոն ԺԴ. պապ։ Ան յանձնառու է աշխարհականներուն աւելի գործուն դեր շնորհելու քրիստոնէական հաւատքի առաջնորդութեան եւ սիրոյ մէջ։ Ան վերջերս ներածութիւն մը գրեց 17-րդ դարու ֆրանսացի կարմեղեան միաբանութ-եան անդամ Յարութեան Լորընս եղբօր Աստուծոյ ներկայութեան ապ-րումը գիրքին նոր հրատարակութեան։ Այս գիրքը մեր ամենօրեայ կեան-քին մէջ Աստուած գտնելու եւ զայն եկեղեցիի ֆիզիքական կառոյցէն դուրս բերելու սքանչելի ուղեցոյց մըն է։ Այս ներածութեան մէջ Լեւոն ԺԴ. պապ կը հաստատէ. «Ամբողջ քրիստոնէական բարոյագիտութիւնը կը խտանայ այն ճշմարտութեան մէջ, թէ Աստուած մի՛շտ ներկայ է մեր կեանքին մէջ։ Ան հո՛ս է»։ Այս խօսքերը իսկապէս յուսատու են։   

Գլոտիա Շէյնպաում (Claudia Sheinbaum)
Մեքսիքոյի նախագահ՝ Գլոտիա Շէյնպաում իր պաշտօնավարութ-իւնը սկսաւ ամեն կողմէ բազմաբնոյթ հարցերով ծանրաբեռնեալ։ Ամերի-կայի Միացեալ Նահանգներու նախագահ՝ Տոնալտ Թրամփ սպառնաց պատժիչ տուրքեր սահմանել եւ Մեքսիքոյի վրայ յարձակիլ։ Անկարգա-պահներու վայրագութիւնները աճեցան։ Մեքսիքացի քննադատներ խըս-տօրէն դատապարտեցին նոր նախագահը։ Գլոտիա բոլոր հարցերը վարպետ դիւանագէտի պաղարիւնութեամբ յաղթահարեց։ Ան Մեքսիքոյի գերիշխանութիւնը պաշտպանեց՝ առանց առճակատումի դիմելու։ Այսպի-սով ան մեծ ժողովրդականութիւն շահեցաւ եւ գործնական քայլերով բարե-լաւեց իր ժողովուրդին կեանքը։ Անշուշտ Գլոտիա տակաւին երկար եւ փշոտ ճանապարհ ունի անցնելիք. սակայն ան հաստատ քայլերով կը յառաջանայ դէպի աւելի փայլուն ապագայ։ 

Մարգօ Ռուպիօ (Marco Rubio)
Ֆլորիտայի նախկին սենաթորն ու ժամանակին Տոնալտ Թրամփի կատաղի մրցակիցն ու խիստ քննադատը՝ Մարգօ Ռուպիոն Ուաշինկթընի մէջ երկու բանալի պաշտօն կը վարէ՝ պետքարտուղար եւ ազգային անվը-տանգութեան խորհրդական։ Այս կրկնակի պաշտօնները իշխանութեան մենաշնորհ կը պարգեւեն իրեն, ինչպէս նախապէս միայն մէկ անգամ պատահած էր Հենրի Քիսինճըրի պարագային։ Ռուպիօ նախագահ Թրամ-փի ամենակարեւոր քայլերուն մէջ վճռական դերակատարութիւն ունի. օրինակ՝ Վենեզուելայի նախագահ՝ Նիքոլաս Մատուրոյին ձերբակալութ-իւնը, Իրանի վրայ լայնածաւալ ռազմական յարձակումը, Ուքրանիոյ եւ Միջին Արեւելքի մէջ խաղաղութեան հաստատումին համար շարու-նակուող բանակցութիւնները եւ ներգաղթի տնօրինումները։

	Տոնալտ Թրամփ (Donald Trump)
	Տոնալտ Թրամփի Ամերիկայի Միացեալ Նահանգներու նախագա-հական շրջանն ու բնոյթը կարելի չէ որեւէ պատմական փուլի հետ համե-մատել։ Օրինակ՝ միայն անցեալ տարուան ընթացքին ան հարկային բարե-փոխումներու զանգուածային քայլերու դիմեց՝ նոյնիսկ հակառակ իր կու-սակցութեան որոշ անդամներու առարկութիւններուն, լայնածաւալ մաք-սատուրքեր սահմանեց տասնեակ երկիրներու վրայ եւ ԱՄՆ-էն արտաք-սումի բազում որոշումներ առաւ՝ ռազմական նոր ստորաբաժանումներ տեղակայելով ԱՄՆ-ի մեծ քաղաքներուն մէջ. ԱՄՆ-էն դուրս՝ Իրանի միջուկային կառոյցները հարուածեց եւ անոր դէմ պատերազմ սկսաւ, Գարիպեան աշխարհագրական շրջանին մէջ թմրանիւթերու ապօրինի շրջանառութեան դէմ արշաւի ձեռնարկեց եւ մինչեւ իսկ Վենեզուելայի ներքին գործերուն միջամտելով՝ նախագահ Նիքոլաս Մատուրոն ձերբա-կալեց: Իր ղեկավարումի տարօրինակ եւ աննախատեսելի ոճով՝ Թրամփ ցարդ տեղաշարժեց շուկաները, փոխեց դաշինքները եւ վերաձեւաւորեց պետական ​​կառավարումի դասական սահմանները: Ահաւասիկ այս բոլորը եւ տակաւին ապագայի անակնկալ այլ տիպի արմատական որոշումներ կ՚առնուին ո՛չ թէ սահմանադրական պետական կառոյցներու կողմէ, այլ մէկ անձէ՝ Տոնալտ Թրամփէ:

	Մարք Գարնի (Mark Carney)
	Ժամանակին Քանատայի կեդրոնական դրամատունին կառավա-րիչը այսօր Քանատայի վարչապետն է։ Մարք Գարնի առաջին անգամ միջազգային ճանաչում ստացաւ 2008-ի տնտեսական ճգնաժամի ժամա-նակ, երբ յաւակնոտ եւ բարձրորակ գործընկերներու փոքր խումբով սահմանեց եւ ամրապնդեց դրամատնային եւ տնտեսական ոլորտները: Ապա ան նաեւ ստանձնեց Անգլիոյ կեդրոնական դրամատունին կառա-վարիչի պաշտօնը: 2015-ին, իր նշանաւոր «Հորիզոնի ողբերգութիւն» ելոյթով ընդգծեց կլիմայական փոփոխութեամբ տնտեսական կայունութ-եան սպառնացող վտանգերը: Անցեալ տարի Քանատայի վարչապետ դառնալէն յետոյ՝ ան անմիջապէս հասկցաւ համաշխարհային բազմակող-մանի կապերուն կենսականութիւնը եւ համագործակցութեան քայլեր առաւ ամբողջ մարդկութեան բարօրութեան համար:

Զոհրան Մամտանի (Zohran Mamdani)
	Ամերիկայի Միացեալ Նահանգներու Դեմոկրատական ​​կուսակցութ-եան նոր թափ տուած եւ ազգային ուշադրութեան արժանացած Նիւ Եորքի քաղաքապետն է Զոհրան Մամտանին։ Ան այս պաշտօնին տիրացաւ իր նախընտրական ծրագիրին մէջ վարձերու սառեցումը եւ հանրային փոխադրամիջոցներու ու երեխաներու խնամքի ձրի մատակարարումը ներառելով։ Մամտանի անցեալ տարի TIME-ին ըսած էր, թէ իր աշխատելաձեւը «ուղիղ քաղաքականութիւնն է», ուր մարդիկ կը տեսնեն, թէ քաղաքականութիւնը ինչպէս կը կիրառկուի իրենց կեանքին մէջ։ Ամերիկայի ամենամեծ քաղաքին երկրորդ ամենաերիտասարդ քաղաքա-պետն է Մամտանի, եւ շատ աշխատանք ունի կատարելիք։ Մամտանիի քննադատները կը զգուշացնեն, որ անոր բնակարանային բարեկարգումի օրակարգը կրնայ ներդրումներու վրայ ազդել, մինչ անոր յարաբե-րութիւնները որոշադրիչ զանգուածներուն հետ՝ ինչպէս հրեայ ազդեցիկ համայնքի մէկ մասին, եւ քաղաքի տնտեսական սահմանափակումները կը փորձարկեն անոր գաղափարները գործի վերածելու ունակութիւնը։ Մինչեւ այսօր գործատէրերու եւ հարուստ բնակիչներու սարսափեցնող արտագաղթը չէ իրականացած։ Երեխաներու խնամքի ծրագիրին շուրջ Մամտանի նաեւ կը համագործակցի նահանգապետ Քեթի Հոչուլի (Kathy Hochul) հետ, միաժամանակ բնակարանային վարկեր ստանալով եւ նոյնիսկ նախագահ Տոնալտ Թրամփի հիացումին արժանանալով։ Այս բոլորը կը վկայեն, թէ յառաջիկայ տարիներուն Մամտանի կրնայ մեծ դերակատար մը դառնալ դեմոկրատական ​​քաղաքականութեան մէջ։

Շի Ճինփինկ (Xi Jinping)
2012-էն ի վեր Չինաստանի Համայնավար կուսակցութեան գլխաւոր քարտուղար եւ Համայնավար կուսակցութեան կեդրոնական ռազմական յանձնաժողովի նախագահ, իսկ 2013-էն ի վեր Չինաստանի նախագահ եւ Պետական կեդրոնական ռազմական յանձնաժողովի նախագահ՝ Շի Ճին-փինկ երկաթեայ վերահսկողութիւն հաստատած է աշխարհի երկրորդ տնտեսութեան վրայ՝ սանձելով դրամատիրական դրութիւնը եւ որպէս գերագոյն պետական ​​մարմին ամրապնդելով Չինաստանի Համայնավար կուսակցութիւնը։ Ան հիմա իր ուշադրութիւնը կեդրոնացուցած է Չինաս-տանի միջազգային դիրքի բարձրացումին՝ անոր համաշխարհային գոր-ծունէութեան վերաձեւակերպումը շեշտադրելով։ Անցեալ տարի Չինաս-տանի գլխաւորած Շանկհայի համագործակցութեան կազմակերպութիւնը բացայայտեց իր զարգացումի դրամատունի ծրագրերը եւ մեկնարկեց Ծայրագոյն Արեւելքի Հարաւի ազդեցութիւնը առաւել զօրացնելու նախա-ձեռնութիւն մը՝ Ճինփինկի ղեկավարութեամբ։ Միաժամանակ, Ճինփինկ օգտագործեց Չինաստանի գերիշխանութիւնը հազուագիւտ մետաղներու մարզին մէջ՝ աշխարհաքաղաքական մրցակիցները վախցնելու համար, շահագործեց Ամերիկայի Միացեալ Նահանգներու սակագնային խառնակ վիճակը՝ նոր առեւտրային համաձայնագրեր կնքելու համար եւ աճեցուց չինական արժոյթի ազդեցութիւնը որպէս տոլարի այլընտրանք, ո՛չ միայն այն երկիրներուն համար, որոնք ԱՄՆ-ի պատժամիջոցներուն կը բախին։ Ճինփինկ հետամուտ է իր հիմնական շահերուն՝ չինական ընկերութիւն-ներուն համար նոր շուկաներ գտնելով եւ ինքնիշխան Թայուանի ներխու-ժումին առաջքը առնելով։ «Աշխարհը փոթորկալից փոփոխութիւններու նոր շրջան մը թեւակոխած է, եւ համաշխարհային կառավարումը հասած է նոր խաչմերուկի», սեպտեմբերին ըսաւ ան։ Չինաստան կը յաւակնի իր դիմաց գտնուող կարելիութիւններէն լաւագոյնս օգտուիլ Ճինփինկի ղեկա-վարութեամբ։

	Սանայէ Թաքաիչի (Sanae Takaichi)
Հոկտեմբերին ականատես եղանք փոխակերպող եւ պատմական պահի մը, երբ Սանայէ Թաքաիչին Ճափոնի առաջին կին վարչապետը դարձաւ, Ճափոնի քաղաքական աշխարհի կիները երկիրի որոշումներու կայացումին մէջ բարձրագոյն դերէն զրկող «երկաթեայ առաստաղը» փուլ բերելով։ Ազգային քաղաքականութեան մէջ իր երկարատեւ պաշտօնավա-րութեան ընթացքին ան մարտահրաւէր կարդաց այս սահմանափակու-մին եւ Ճափոնի մէջ կիներու ընտրելու իրաւունք ձեռք բերելէն ութսուն տարի ետք՝ վերջապէս տիրացաւ վարչապետի պաշտօնին։ Սա մեծ ցնցում յառաջացուց քաղաքական բնագաւառին մէջ։ Վարչապետ Թաքաիչիի վերելքը կ՚ապացուցէ, որ Ճափոնի հասարակութիւնը բաւական հասուն-ցած է ամենաբարձր մակարդակի վրայ կին առաջնորդներ ընտրելու եւ ողջունելու համար։ Այս երեւոյթը նաեւ կը հաստատէ, թէ միայն այն ժամանակ երբ կիներ՝ բնակչութեան կէսը՝ կարողանան աւելի պայծառ փայլիլ, մեր ապագան աւելի կենսունակ կը դառնայ։ Թաքաիչի այդ կեն-սունակ ապագայի ամենէն խոստմնալից կերտիչներէն է։

Բենիամին Նեթանիահու (Benjamin Netanyahu)
7 հոկտեմբեր 2023-ի Համասի յարձակումները Իսրայէլի վարչապետ՝ Բենիամին Նեթանիահուն պատասխանատու դարձուցին իր երկիրի պատմութեան մէջ ծանրագոյն անվտանգութեան ձախողութեան համար: Սակայն ան բոլոր արգելքները յաղթահարելով քաղաքական դաշտ վերա-դարձաւ։ Իսրայելի կողմէ Հըզպալլայի ռազմական ենթակառոյցներու քանդումները, 12-օրեայ պատերազմի ընթացքին Ամերիկայի Միացեալ Նահանգներուն հետ Իրանի միջուկային ծրագիրին անոր տուած կոր-ծանարար հարուածները եւ մնացած բոլոր պատանդներուն արտա-բերումը Կազայէն՝ բարձրացուցին Նեթանիահուի հեղինակությունը իս-րայէլեան հանրութեան մօտ։ Այս յաջողութիւնը միաժամանակ Իսրայէլի հանդէպ ժխտական անդրադարձ ունեցաւ միջազգային ընկերութեան մօտ։ Կազայի մարդկային զոհերու ահռելի թիւը, Արեւմտեան ափի բնակա-վայրերու շարունակական ընդլայնումը, Լիբանանէն ներս նոր ներխու-ժումը եւ Իրանի հետ պատերազմը՝ նուազեցուցած են երիտասարդ ամերի-կացիներուն աջակցութիւնը, նոյնիսկ այն պարագային, երբ Ուաշինկթըն կը շարունակէ Իսրայելի անփոխարինելի դաշնակիցը մնալ։ Նեթանիահու կնճռոտ ճանապարհ ունի իր  դիմաց։

Նեթումպօ Նանտի-Նտայթուա (Netumbo Nandi-Ndaitwah)
Նեթումպօ Նանտի-Նտայթուայի կեանքը կը ցոլացնէ հզօր եւ յաճախ անտեսուած այն ճշմարտութիւնը, թէ ափրիկեցի կիներ կեդրոնական դեր խաղցած են գաղութային տիրապետութեան դէմ պայքարին մէջ: Նանտի-Նտայթուա երիտասարդ տարիքին լքած է իր տունը եւ միացած Նամիպիոյ ազատագրական շարժումին՝ օժանդակելով անկախութեան տիրացումին եւ ժողովրդավարական ազգի տեսլականին ձեւաւորումին, որ հիմնուած է արժանապատւութեան, հաւասարութեան եւ համատեղ բարգաւաճումին վրայ: Ան հաւատարմօրէն այդ տեսլականը կրած է ազգային ղեկավարութ-եան մէջ՝ բարձր պաշտօններ վարելով, ինչպէս՝ արտաքին գործերու նախարարութիւն, որ գագաթնակէտին հասաւ Նանտի-Նտայթուայի Նա-միպիոյ առաջին կին նախագահի ընտրութեամբ: Այսօր ան յաղթահարած է ափրիկեցի կիներուն ու առհասարակ կիներուն դիմաց ծառացած արգելքները ամբողջ աշխարհի մէջ՝ իր կառավարութեան մէջ ամենա-բարձր պաշտօնները կիներուն վստահելով: Միջազգային հարթակներու վրայ Նանտի-Նտայթուան Հարաւի հետեւողական ու յարգուած ձայնն է, որովհետեւ յառաջ կը մղէ հաւասարութիւնն ու արդարադատութիւնը՝ կարեւոր համաձայնագրերու միջոցով, եւ կ՚օգնէ աւելի արդար, ապահով եւ հաւասար աշխարհ ձեւաւորելուն: Ան որպէս ազատագրական մարտիկ եւ նախագահ՝ քաջ է եւ սկզբունք փոխակերպող առաջնորդութիւն կը մարմ-նաւորէ:

Սթիվ Ուիթքոֆ (Steve Witkoff)
Երբ Ամերիկայի Միացեալ Նահանգներու նախագահ Տոնալտ Թրամփ ուզեց, որ մէկը իր անունով խօսի աշխարհի ամենաբարդ բանակ-ցութիւններուն ընբացքին, ան ընտրեց նիուեորքցի անշարժ գոյքի միլիառատէր Սթիվ Ուիթքոֆը՝ իր երկար տարիներու եւ կոլֆի ընկեր-ներէն մին։ Ուիթքոֆ իր տնտեսական հարստութիւնը դիզեց մեծ ներդ-րումներ կատարելով 1990-ականներու Նիու Եորքի տնտեսական անկու-մին ժամանակ: Այժմ ան Թրամփի Միջին Արեւելքի վստահելի դեսպանն է, եւ կ՚երթայ ուր որ ԱՄՆ-ի նախագահը զինք կ՚ուղարկէ։ Ուիթքոֆ սերտօրէն կը համագործակցի Թրամփի փեսային՝ Ճարէտ Քուշնըրի (Jared Kushner) հետ՝ լուծելու համար աշխարհի ամենադժուար հակամարտութիւններէն մի քանին: Ան նպաստած է Իսրայէլի եւ Համասի միջեւ հրադադարի հաս-տատումին ու պատանդներու ազատ արձակումին, եւ միջնորդած է ամե-րիկացի Մարգ Ֆոկելի (Marc Fogel) ազատ արձակումին՝ Ռուսաստանէն բանտարկեալներու փոխանակումին ժամանակ: Ուիթքոֆ եւ Քուշնըր նաեւ կապ հաստատած են Վլատիմիր Փութինի (Vladimir Putin) հետ՝ Ուքրանիոյ տագնապի լուծումին համար, սակայն ցարդ յաջողութիւն չեն կրցած արձանագրել այս մարզին մէջ։ Իսկ Ժնեւի մէջ իրանցի բանակ-ցողներուն հետ անոնց ապարդիւն հանդիպումները նպաստած են, որ Թրամփ որոշէ միանալ Իսրայէլին նոր պատերազմ սկսելու համար: Ուիթքոֆի առաքելութեան մաս կը կազմեն Թրամփի նախագահութեան երկրորդ ժամկէտի իրագործումներէն ամենէն փառատենչ ծրագիրներուն յաջողութիւնը։

Կաւին Նիուսըմ (Gavin Newsom)
	Գալիֆորնիոյ Կաւին Նիուսըմ նահանգապետը Ամերիկայի Միաց-եալ Նահանգներու յաջող նահանգապետերէն մին է։ Մինչ նախագահ Տոնալտ Թրամփի հանդէպ անոր կոշտ քննադատութիւնը զինք ազգային գործիչ ըրած է, Գալիֆորնիոյ մէջ անոր նախաձեռնած աշխատանքները՝ մանկապարտէզներու եւ աշխարհի ամենամեծ օդային հրդեհաշիջումի կեդրոնի կառուցումը, եւ թուային ենթակառուցուածքներու համար աւելի քան 3 միլիառ տոլար ծախսելը՝ իր հանդէպ մեծ վստահութիւն ներշնչած են: Նիուսըմ այժմ կը վայելէ լաւագոյն ցուցանիշերէն մի քանին 2028-ի նախագահական թեկնածուներու շարքին դասուելու: Աշխարհի չորրորդ մեծագոյն տնտեսութիւնը ունեցող Գալիֆորնիոյ դրամական հզօրութիւնը ցոյց կու տայ, որ Նիուսըմի որոշումները կ՚ազդեն համա-ամերիկեան բանավէճերուն վրայ՝ շրջակայ միջավայրի կարգաւորումէն մինչեւ սպա-ռողներու անվտանգութիւն: Սակայն անոր ղեկավարութեան խոցելի կէ-տերը եւս շատ են. ինչպէս՝ աղքատութեան աճող մակարդակը, ԱՄՆ-ի ամենաբարձր հարկային դրոյթը եւ անօթեւան բնակչութեան մէկ քառորդը ունեցող նահանգը: Դեմոկրատականներու կուսակցութեան մէջ Նիուսըմ կը համարուի նախագահական թեկնածուներուն յառաջապահը:

	Կըվըն Շաթուէլ (Gwynne Shotwell)
	Կըվըն Շաթուէլ այն հազուագիւտ կին ղեկավարներէն է, որ իր ծրա-գիրները չի՛ սահմանափակեր, եւ իր աշխատանքը անդուլօրէն կը կա-տարէ։ 2002-ին ան միացաւ SpaceX-ին՝ որպէս այս ընկերութեան եօթ-ներորդ աշխատակիցը: Այժմ, որպէս նախագահ եւ գործադիր տնօրէն, ան աւելի քան 23.000 աշխատակից կը ղեկավարէ՝ տիեզերքի ճամբորդութ-իւններն ու ճարտարագիտական միջոցները եղափոխելու առաքելութեան շրջանակներուն մէջ: SpaceX  ընկերութեան Starlink համաստեղութիւնը այսօր աւելի քան 10.000 արբանեակ ունի ուղեծիրին մէջ, որոնք համա-ցանցային ծառայութիւն կը մատուցեն ամբողջ աշխարհի մարդկութեան: Շահագրգիռ կողմերու, կառավարական կառոյցներու եւ զանազան ան-հատներու հետ բանակցութիւններ վարող Շաթուէլ սեղան կը բերէ դիւա-նագիտութեան, դատողութեան եւ հեղինակութեան իր իւրայատուկ արդիւնաւէտ շնորհները։ Ան անհնարինը հնարաւոր դարձնելու բացառիկ կարողութեամբ օժտուած է։

	Պալենտրա Շահ (Balendra Shah)
	Պալենտրա Շահ, 35 տարեկան նեփալցի նախկին հիփ-հոփ աստղ, մարտին Հիմալայեան երկիրի ամենէն երիտասարդ վարչապետը ընտըր-ւեցաւ: Այս ջախջախիչ յաղթանակը խթանուեցաւ աշնան ծայր առած բողոքի բազմամարդ ցոյցերով, որոնք կը նպատակադրէին տապալել կաշառակեր քաղաքական ղեկավարութիւնը: Քաղաքացիական ճարտա-րագիտութեան շրջանաւարտ՝ Շահ իր մտախոհ խօսքերով յաճախ բանա-վէճի բռնուեցաւ կաշառակեր քաղաքական գործիչներուն հետ եւ, չորս տարի առաջ, նախ Քաթմանտուի քաղաքապետ դարձաւ եւ ապա՝ Նեփալի 30 միլիոն բնակչութեան վարչապետ: Շահի վերելքը նոյնքան ժողովրդա-վար ​​երիտասարդական ցնցում է, որքան Հարաւային Ասիոյ քարացած ժառանգական քաղաքական ղեկավութեան լիակատար մերժում, որ կը ցնցէ տարածշրջանի վերնախաւը: Որպէս քաղաքապետ՝ Շահ յաջողեցաւ յաղթահարել պաշտօնակալական ​​խոչընդոտները եւ բարելաւել կրթութ-իւնն ու առողջապահութիւնը: Ան այժմ որպէս վարչապետի պիտի ապա-ցուցէ, թէ կրնայ նոր յաջողութիւններ արձանագրել։ «Բոլոր քաղաքական գործիչները՝ նորերը եւ հիները՝ գողեր են», ան ժամանակին գրած էր ընկերային ցանցերու մէջ։ Նեփալցիներ կը յուսան, որ Շահ իր օրինակով կը փաստէ, որ սխալած է:

Սիւզի Ուայլզ (Susie Wiles)
	Ամերիկայի Միացեալ Նահանգներու կառավարութեան ոչ-ընտրեալ ամենէն ազդեցիկ դեմքերէն է Սիւզի Ուայլզը: 2016-ին եւ 2020-ին Տոնալտ Թրամփի Ֆլորիտայի գործերը յաջողութեամբ ղեկավարելով՝ ան ստանձ-նեց անոր քաղաքական ձեռնարկութիւնը եւ զայն Սպիտակ տուն վերա-դարձուց: Այժմ, որպէս նախագահ Թրամփի աշխատակազմի ղեկավար, Ուայլզ կը տիրապետէ այնպիսի հեղինակութեան, որ կարգապահութիւն կը պարտադրէ խմբակցային ներքին պայքարը շրջանցելու եւ հաւատար-մութեամբ շարքերը խտացնելու: Ան յաճախ վերջին անձն է որուն Թրամփ մտիկ կ՚ընէ իր ամենակարեւոր որոշումները առնելէն առաջ: Մարտին, Ուայլզի քաղցկեղի ախտորոշումէն ետք՝ Թրամփ յայտնեց, որ ան բուժումի ընթացքին պիտի մնայ իր պաշտօնին վրայ: Աշխատակազմին համար սա այն վկայութիւնն էր, թէ անոր կարգապահութիւնն ու վճռականութիւնը կենսական են: Իսկ Թրամփին համար սա ընդգծեց, թէ Ուայլզ այն հազ-ուագիւտ խորհրդատուն է՝ առանց որուն Թրամփ չի՛ կրնար կառավա-րումը պատկերացնել:

	Թարիք Ռահման (Tarique Rahman)
Մի քանի ամիս առաջ Թարիք Ռահմանը Լոնտոնի հարաւ-արեւ-մուտքը անհոգօրէն կ՚ապրէր՝ աքսորի մէջ։ Սակայն Պանկլատեշի միահե-ծան վարչապետ՝ Շէյխ Հասինայի 2024-ի տապալումը 57-ամեայ ժառան-գորդին ընդդիմութեան քարոզիչէն ազգային առաջնորդի վերածեց, երբ փետրուարին Ռահման ընտրական պայքարին մէջ յաղթեց՝ 17 տարի իր հայրենիքէն հեռու ապրելէն յետոյ։ Աս յաղթանակը կը նշանակէր, որ Ռահման հետեւած էր իր մօր՝ Խալետա Զիայի հետքերուն, որ Պանկլա-տեշի առաջին կին վարչապետն էր եւ մահացաւ Տաքքա վերադառնալէն հինգ օր ետք։ Մօր վիշտը դեռ թարմ էր, երբ Ռահման յունուարին հար-ցազրոյց տուաւ TIME-ին, որ ուղղուած էր իր 175 միլիոն բնակչութիւն ունեցող հայրենիքին միաւորումին, եւ միաժամանակ կրկին աշխուժացուց Հարաւային Ասիոյ երկրորդ խոշորագոյն տնտեսութիւնը։ Պանկլատեշ կը տառապի բարձր գնաճէ եւ երիտասարդներու գործազրկութենէ, իսկ տարածաշրջանային գերտէրութիւն Հնդկաստանի հետ անոր յարաբե-րութիւնները հասած են պատմական անկումի։ Այս բոլորը արագ լուծում կը պահանջեն։ Ոստիկանութեան կողմէ փտածութեան մասին մեղադ-րանքները, որոնք դատարաններէն չեղեալ յայտարարուած են, կրնան առաջնահերթ տեղ գրաւել վարչապետ Ռահմանի դիմագրաւած մարտա-հրաւէրներուն մէջ։ Ան վճռած է ժամանակ չվատնել. «Մենք պէտք է միասին աշխատինք, միաւորուինք, որպէսզի մարդիկ կարենան ունենալ իրենց քաղաքական իրաւունքները», կ՚ըսէ Ռահման։

	Մարք Քելի (Mark Kelly)
Տիեզերագնացները սովոր են փոթորկալից կեանք վարելու։ Արիզո-նայի ծերակուտական Մարք Քելին, որ շատոնց հեռու էր ՆԱԹՕ-ի տիե-զերանաւի օդաչուի իր օրերէն, անցեալ տարի օդ բարձրացաւ, երբ օգնեց նկարահանել այն տեսանիւթը, որ Ամերիկայի Միացեալ Նահանգներու զօրքերուն կը յուշէր, որ անոնք պարտաւոր չեն կատարել անօրինական հրամանները: Աս մէկը ժամանակին ռազմական օրէնքի սովորական պնդում կրնար համարուիլ, սակայն քաղաքական բուռն ալիք յառաջա-ցուց: Նախագահ Տոնալտ Թրամփ Քելիին արարքը «խռովարար» եւ «մահուամբ պատժելի» որակեց, իսկ պաշտպանութեան նախարար Փիթ Հեկսեթ սկսաւ Փենթակոնի վերադասաւորում կատարել՝ նպատակ ունե-նալով Քելին զրկել ռազմածովային հրամանատարի կոչումէն եւ նուազե-ցընել անոր կենսաթոշակը: Քելին հակադարձեց՝ Փենթակոնին դէմ դատ բանալով եւ Դեմոկրատական ​​կուսակցութեան մէջ դառնալով Թրամփի վարչակազմին ամենէն ակնառու հակառակորդներէն մին: Դաշնակիցներ կ՚ըսեն, որ երկար ատեն կարգապահ եւ զուսպ օրինապահ եղած Քելին այսպիսով իր քաղաքական դիրքը ամրացուց: 2024-ին ան արդէն փոխ-նախագահի պաշտօնին համար թեկնածուներու ցանկին մէջ էր. այժմ դեմոկրատականներ բացայայտօրէն կը քննարկեն անոր ներուժը 2028-ին համար, եթէ ոչ որպէս նախագահական թեկնածու, ապա գուցէ որպէս ապագայ պաշտպանութեան նախարար:



Հեթըր Կըրքըն (Heather Gerken)
	Որպէս Ամերիկայի Միացեալ Նահանգներու ամենահետեւողական իրաւաբանական մտածողներէն եւ գիտնականներէն մին՝ Հեթըր Կըրքըն վաղուց իր ուշադրութիւնը կեդրոնացուցած է ազատ եւ արդար ընտ-րութիւններու, ամուր քաղաքացիական ճարտարապետութեան եւ օրէնքի գերակայութեան պաշտպանութեան վրայ։ Սակայն անոր ղեկավարութ-իւնը՝ որպէս Եէյլի իրաւաբանական դպրոցի երկարամեայ տեսուչ եւ Ֆորտ հիմնադրամի նոր նախագահ, իսկապէս կը մարմնաւորէ արդարադա-տութիւնը ի գործ դնելու Կըրքընի բարոյական հեղինակութիւնն ու գործ-նական ազդեցութիւնը։ Ան Եէյլի մէջ ուսած տարիներուն մեծապէս ընդ-լայնած է իրաւաբանական կրթութեան հասանելիութիւնը՝ ուսանողնե-րուն հնարավորութիւն տալով օգտագործել օրէնքը՝ կեանքը բարեփոխելու համար։ Կըրքըն հարցեր լուծող է եւ երբեք բեւեռացումներէն չի՛ տատա-նիր, այլ ընդհառակը՝ արդիւնաւէտօրէն ներգրաւուած է կուսակցական լարուածութեան մէջ։ Ֆորտ հիմնադրամի մէջ ան արդէն իսկ սկսած է ամրապնդել հիմնադրամին յանձնառութիւնը մարդկային իրաւունքնե-րու, ընկերային արդարադատութեան եւ ժողովրդավարութեան հանդէպ։ Կըրքըն օժտուած է անսահման տեսլականով եւ իր իտէալները գործնա-կանացնելու անսպառ կամքով։ Ան օրէնքի գերակայութեան վրայ անսա-սան հաւատք ունի եւ մշտապէս կը ​​​​գիտակցի, որ ժողովրդավարութիւնը կը գոյատեւէ ո՛չ թէ հռետորաբանութեամբ, այլ զայն պաշտպանող մարդոց ամենօրեայ ջանքով։

	Տեն Գեյն (Dan Caine)
Տոնալտ Թրամփ լարուած յարաբերութիւններ ունեցած է Ամերիկայի Միացեալ Նահանգներու բարձրաստիճան զօրավարներուն հետ։ Հարցու-ցէք այն պարգեւատրուած զինուորական առաջնորդներուն, որոնք նախա-գահ Թրամփէն անտեսուեցան։ Այսօր այդ անկայուն վիճակի կեդրոնական դէմքը Տեն Գեյնն է՝ Ռազմաօդային ուժերու նախկին կործանիչ օդաչուն, որ Թրամփի ամենավստահելի ռազմական խորհրդականն է։ Գեյնի վերելքը անհաւանական էր. հանգստեան կոչուած երեք աստղանի զօրավարը Բանակի պետերու միացեալ վարչութեան նախագահ ընտրուեցաւ՝ Փեն-թակոնի բարձրաստիճան պաշտօնեաներուն փոխարէն։ Բարդ գործողութ-իւններու շարքը, ինչպէս Իրանի միջուկային կեդրոններուն ռմբակոծում-ները եւ Վենեզուելայի վրայ նախագահ Նիքոլաս Մատուրոյի գերեվարու-մին համար գործուած յարձակումը, Գեյնի հանդէպ Թրամփի վստահութ-իւնը ամրապնդեցին։ «Ան միայն մէկ բան գիտէ՝ ինչպէս յաղթել», փետրուարին գրած էր Թրամփ Գեյնին մասին։ Մինչ Թրամփ կը պայքարի Իրանի դէմ, Գեյնին խորհրդականները կը շարունակեն արտակարգ կշիռ ունենալ՝ ձեւաւորելով ո՛չ միայն նախագահին պատմական դիրքորոշումը, այլեւ ԱՄՆ-ի դերակատարութիւնը աշխարհին մէջ։

Հենա Վիրքունըն (Henna Virkkunen)
Հենա Վիրքունըն Եւրոպական յանձնաժողովին մէջ իր վարած դերով կը կիրառէ նոյն կարգապահ տոկունութիւնը, ինչպէս այն մարաթոն-ներուն որոնց մասնակցած է. օրինակ՝ 84 քիլօմեթր կրկնակի մարաթոնը։ Մանկութենէն ձիավարող ըլլալով՝ ան նոյնքան նուիրուած է  ֆիզիքական աշխարհին, որքան որ կը տիրապետէ թուային աշխարհին։ Այս նուիրուա-ծութիւնը կենսական է, քանի որ անոր՝ որպէս ճարտարագիտական ինք-նիշխանութեան, անվտանգութեան եւ ժողովրդավարութեան գործադիր փոխնախագահի պաշտօնը՝ մեծ դերակատարութիւն կրնայ ունենալ այս յանձնաժողովին մէջ։ Վիրքունըն պարտաւոր է Եւրոպայի թուային կանո-նակարգին հսկողութիւնը պահպանել՝ գոհացնելով քաղաքացիներուն ակնկալութիւնները ի հեճուկս Ուաշինկթընի շարունակական ճնշումին, եւ միաժամանակ արդիւնաւէտ դարձնելով կարգաւորումը եւ իսկապէս բաց ճարտարագիտական ինքնիշխանութիւն կառուցելով՝ Եւրոպայի մէջ արուեստական ​​բանականութիւնը զարգացնելու, թուային ենթակառոյց-ները աւելի լաւ խթանելու եւ ճարտարագիտական ինքնիշխանութեան սատարելու առաջարկներ ներկայացնելով։ Եւրոպան կարիքը ունի Վիր-քունընին պէս կարող անձի։

Ռաֆայէլ Մարիանօ Կրոսի (Rafael Mariano Grossi)
Դիւանագէտի յատկանիշերէն մին այն է, որ նոյնիսկ երբ միջազգային կառավարումը վատթարանայ, պետութիւնները տակաւին իրենց դռները կը բանան անոր դիմաց: Ուքրանիոյ Զափորիժիոյ աթոմակայանին վրայ ռուսական զօրքերու յարձակումէն յետոյ երկու կողմերն ալ առիթ տուին Միացեալ Ազգերու կազմակերպութեան Աթոմական ուժանիւթի միջազ-գային գործակալութեան ղեկավար՝ Ռաֆայէլ Մարիանօ Կրոսիի գլխաւո-րած քննչական խումբին վնասը գնահատելու եւ միջուկը սառեցնելու: Արժանթինցի Կրոսին ՄԱԿ-ի ընդհանուր քարտուղարի պաշտօնի յառա-ջատար թեկնածուներէն է, որ հետեւեալը յայտարարեց. «Եթէ նայիք Կա-զային, Հարաւային Սուտանին, Կովկասին, Հնդկաստանին, Փաքիստա-նին եւ Գամպոտիոյ՝ ընդհանուր յայտարարը ՄԱԿ-ի բացակայութիւնն է: Սա չի՛ կրնար այսպէս շարունակուիլ»: Անշուշտ առաջնային է Իրանի միջուկային ծրագիրի վիճակին գնահատումը՝ Ամերիկայի Միացեալ Նա-հանգներու եւ Իսրայէլի զանգուածային յարձակումէն ետք:

https://time.com/collection/100-most-influential-people/2026/?filters=Leaders

Հռոմ, 18 մայիս 2026					     Նարեկ արք. Ալեէմէզեան

